section_heading: Karijera
paragraph_text: Sredinom 1990-ih godina je, s prijateljem Perom Radojčićem, zvanim Bizzo, osnovao hip-hop sastav Bolesna braća. Željeli su regionalnoj publici predstaviti novu vrstu glazbe koja se krenula razvijati u Sjedinjenim Američkim Državama, i tako putem hip-hop glazbe prikazati nedostatke, mane i nepravdu na koju obični ljudi svakodnevno nailaze. Kako David kaže, u početku su bili klinci i željeli su donijeti nešto novo na glazbenoj sceni. Nadimke su si davali sami, a David govori da ga pod nadimkom Baby Dooks, i nakon 20 godina, danas svi zovu i prepoznaju. U početku im se sastav zvao Sick Rhyme Sayazz, što u doslovnom prijevodu znači “Oni koji govore bolesne rime, taj naziv su napustili 2000. godine i krenuli producirati i nastupati pod nazivom Bolesna braća, i time postaju pioniri hip-hop glazbe u Hrvatskoj. Bolesna braća su s hip-hop sastavom Tram 11 dio popularne zagrebačke “Stojedinice”, tzv “Blackout crew” i kao takvi su debitirali na hip-hop na “Blackout Project: Project Impossible” s pjesmom “One-O-One”, za koju je kasnije snimljen spot u režiji Tomislava Fiketa. Godine 1997. album je objavljen pod emisijom Blackout Rap Show. Vurdelja i Radojčić su surađivali s brojnim hrvatskim zvijezdama, u kratkom vremenu su postali traženi hip-hop dvojac zbog talenta i mogućnosti da svojim znanjem o rep glazbi pridonesu stvaranju novih pjesama. Također su se pojavili na albumu Nereda i Stoke Spremni za rat, gdje je Baby Dooks kao gost i producent surađivao u pjesmama “Zeleno, zeleno” i “Porno”. Surađivali su i s grupom Tram 11 na njihovom prvom albumu Čovječe ne ljuti se na singlu Malu na stranu i poznatom hitu Lagana Tema (Znate Kak’ Se Furamo). David Vurdelja je surađivao i s poznatom grupom Divas na njihovom istoimenom albumu. Radio je s njima kao producent, a za pjesmu “Euforija” dao je svoj glas. Početkom srpnja 2000. godine Bolesna braća objavili su svoj prvi studijski album Lovci na šubare. Album je objavljen u Menart Recordsu. Na albumu su surađivali i drugi hip-hop izvođači, tako je u pjesmi Čarobna frula vokal dao General Woo & Gospodin Zelenko, a General Woo i Phat Phillie dali su vokale u pjesmi U must know (About ZG). U pjesmi Ozbiljna s njima surađuje hrvatski reper Target. Pjesma govori kako nas je sve već pomalo dostigao sudnji dan. Za pjesmu Mamuti glas je dao Nered. Na albumu se također nalaze pjesme poput Lovci na šubare pjesma prema kojoj je album dobio ime, zatim Al Dente, Dame biraju, Čiča miča, singl, koji je odmah po objavljivanju postao veliki hit i često su ga koristili u eteru. Za tu pjesmu je snimljen spot, u režiji Gorana Kulenovića. druge. Baby Dooks (Skit), Lovačke priče, što je ujedno i njihov drugi singl, koji je nedugo nakon objavljivanja postao ljetni hit. Zatim pjesma Nuklearna, Počasna loža, Blowin’ Up Your Sector i druge. Kako sam David kaže, dok su se drugi reperi odlučili okomiti i uhvatiti u koštac s nepravdom i stalnom nestabilnom političkom situacijom, oni su težili da duhovitim rimama izvuku bolji pogled na svijet, što ujedno nije značio njihov prekid s političkom i društvenom situacijom u državi i svijetu. Drugi studijski album objavili su 2003. godine, pod nazivom Radio Fanfara. Na njemu su se našle pjesme poput Egotrip, Radio Fanfara, Oprosti mi brate, Bijeli miš, Patriša, Fanfara, gdje su surađivali s Ivanom Husar i druge pjesme. Treći studijski album objavili su nakon sedmogodišnje diskografske stanke, 2010. godine, pod nazivom Veliki umovi 21. stoljeća. Na njemu se nalaze pjesme poput Bombon, Polikita, gdje su surađivali s Edom Maajkom, zatim Mali dečko, gdje su surađivali s Dinom Dvornikom, Papak, Operi se!, Dobrodošli u grad i druge pjesme. Godine 2016. sudjelovao je u Celebrity MasterChefu gdje je došao do finalnog tjedna kada je ispao iz natjecanja. Godine 2017. Vurdelja je pored bogate glazbene karijere ostvario veliku popularnost nastupajući u popularnoj televizijskoj emisiji Tvoje lice zvuči poznato, gdje se nemali broj puta prerušio u ženu i tako izazvao oduševljenje publike i žirija.